b"\n_START_ARTICLE_\nDemetri Iv\xc3\xa0novitx\n_START_SECTION_\nBiografia\n_START_PARAGRAPH_\nEra fill del tsar Ivan IV i de la seva \xc3\xbaltima esposa Maria Nagaja. En morir el tsar, el seu fill gran Fi\xc3\xb3dor, Teodor I de R\xc3\xbassia, puj\xc3\xa0 al tron. El poder real el tenia, per\xc3\xb2, el seu cunyat Bor\xc3\xads Godunov, un boiar que volia el tron rus. Teodor no tenia fills i era est\xc3\xa8ril, i el seu hereu seria segurament el seu germanastre Demetri: Godunov pens\xc3\xa0 a desempallegar-se'n i en 1584 l'envi\xc3\xa0 a l'exili, amb la seva mare i els seus germans, a \xc3\x9aglitx. El 15 de maig de 1591, Demetri mor\xc3\xad apunyalat en circumst\xc3\xa0ncies misterioses.\n_START_SECTION_\nResponsable de la mort\n_START_PARAGRAPH_\nEls cronistes i historiadors russos han formulat dues teories per explicar la mort del tsar\xc3\xa9vitx. La primera i m\xc3\xa9s difosa en l'antiguitat \xc3\xa9s que fou mort per ordre directa de Bor\xc3\xads Godunov, que va fer passar el fet per un accident (\xc3\xa9s la versi\xc3\xb3 sostinguda per historiadors com Nikolai Karamzin, Sergej Michajlovi\xc4\x8d Solov'\xc3\xabv o Vasilij Klyu\xc4\x8devskij). El problema d'aquesta versi\xc3\xb3 \xc3\xa9s que Demetri, com a fill de la cinquena (o setena) esposa d'Ivan IV, era fill il\xc2\xb7leg\xc3\xadtim segons el dret can\xc3\xb2nic de l'esgl\xc3\xa9sia russa, que nom\xc3\xa9s accepta fins a tres matrimonis. Aix\xc3\xb2 feia que dif\xc3\xadcilment Demetri podria haver estat nomenat hereu del seu germanastre._NEWLINE_La segona versi\xc3\xb3 diu que Demetri s'hauria apunyalat ell mateix durant un episodi d'epil\xc3\xa8psia, mentre jugava amb un coltell (\xc3\xa9s una versi\xc3\xb3 sostinguda per Mihail Pogodin o Sergej Platonov). Els detractors sostenen que en una crisi epil\xc3\xa8ptica, les palmes de les mans s'obren, per la qual cosa dif\xc3\xadcilment podria tenir el coltell agafat per ferir-se. Es diu, per\xc3\xb2, que podria estar jugant amb el coltell prenent-lo per la fulla, apuntant a si mateix, i que llavors podria haver tingut la crisi i ferir-se el coll. Actualment, la majoria d'historiadors pensen que aquesta \xc3\xa9s l'opci\xc3\xb3 m\xc3\xa9s probable._NEWLINE_Encara hi ha una tercera versi\xc3\xb3, defensada per Konstantin Bestu\xc5\xbeev-Ryumin o Ivan Beljaev. Els sicaris de Bor\xc3\xads Godunov haurien intentat assassinar el jove, per\xc3\xb2 que mataren un altre noi i el pr\xc3\xadncep en pogu\xc3\xa9 fugir. Aix\xc3\xad s'explicarien les aparicions posteriors de pretendents que deien ser Demetri i que provocaren revoltes populars per recuperar el tron, sovint amb el suport dels reis de Pol\xc3\xb2nia: se succe\xc3\xafren, al llarg del segle els anomenats Fals Demetri I, Fals Demetri II i el Fals Demetri III. La majoria d'historiadors consideren molt improbable que Demetri sobrevisqu\xc3\xa9s, tant perqu\xc3\xa8 els sicaris l'haurien reconegut com perqu\xc3\xa8 molts nobles polonesos que donaven suport als falsos Demetri sabien positivament que no era la persona que deia ser.\n_START_SECTION_\nPosterioritat\n_START_PARAGRAPH_\nLa mort del pr\xc3\xadncep provoc\xc3\xa0 avalots violents a \xc3\x9aglitx, instigats per la seva mare i el seu oncle Miquel, que cridaren en trobar mort el noi. Els ciutadans, en sentir-los, prengueren i mataren els suposats assassins (moriren quinze persones), entre els quals hi havia el delegat del govern de Moscou i alguns companys de jocs de Demetri. La investigaci\xc3\xb3 oficial ordenada per Vassili IV de R\xc3\xbassia, va concloure que Demetri havia mort per una ferida a la gola que ell mateix s'havia fet. La seva mare fou obligada a fer-se monja i fou exiliada a un convent lluny\xc3\xa0._NEWLINE_El mateix Basili IV, per\xc3\xb2, quan canviaren les circumst\xc3\xa0ncies pol\xc3\xadtiques, va fer c\xc3\xb3rrer que Demetri havia mort per ordre de Bor\xc3\xads Godunov, a qui li interessava desprestigiar per consolidar el seu acc\xc3\xa9s al tron._NEWLINE_El 3 de juny de 1606, la despulla de Demetri fou portada a Moscou, sebollida a la Catedral de l'Arc\xc3\xa0ngel Miquel, i fou canonitzat, expandint-se r\xc3\xa0pidament el seu culte. L'Esgl\xc3\xa9sia Ortodoxa Russa el celebra el 19 d'octubre, el 15 de maig i el 3 de juny."